মহাশ্বেতাদির কথা বলতে গেলে ওঁর শবর ছেলেদের কথা কিছু না বললে কি চলে। এ সম্বন্ধে যা বলার তা এতদিনে সবাই সব জেনে গেছেন। আমার নতুন কিছু বলার নেই। দুটো প্রসঙ্গ একটু হয়তো বলা চলে। জানেন অনেকেই তবে ইদানীং দেখছি সে-কথা বোধহয় একটু দূরে সরে গেছে। ললিত শবর আর বুধন শবরের কথা। শবর সম্প্রদায় অপরাধপ্রবণ জাতি হিসেবে চিহ্নিত ছিল। গায়ে-লাগা এই দাগ আর মোছে না। তাই অঞ্চলে চুরিচামারি যাই হোক না কেন, লোকে এদেরই প্রথম দোষারোপ করে। ধরে নিয়ে যায়, মারধর করে। পুলিশও তাই। এভাবে ললিত শবরকে ধরা হয়েছিল। শুরুটা হয়েছিল বোধহয় ছাগল চুরি নিয়ে। এতদিন বাদে, সব হয়তো আমার ঠিকঠিক মনে পড়ছে না। গাছে বেঁধে চুরির দায়ে ললিতের হাত কেটে নেওয়া হয়েছিল। মহাশ্বেতাদির চেষ্টায় খেড়িয়া শবর সমিতির তরফে ললিতকে কলকাতায় চিকিৎসার জন্য এনে তাকে হাসপাতালে ভর্তি করা হয়। সমিতির আর্থিক সাহায্য ছাড়াও মহাশ্বেতাদির উদ্যমে ললিতের চিকিৎসার জন্য অর্থ সংগ্রহ করা হয়। তখনকার মতো ললিতের বিপদ কেটেছিল।